Document ID: 32000R0745

Kommissionens forordning (EF) nr. 745/2000
af 10. april 2000
om fravigelse af forordning (EF) nr. 2316/1999 om gennemførelsesbestemmelser til Rådets forordning (EF) nr. 1251/1999 for så vidt angår udtagne arealer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1251/1999 af 17. juni 1999 om indførelse af en støtteordning for producenter af visse markafgrøder(1), ændret ved forordning (EF) nr. 2704/1999(2), særlig artikel 9, og
ud fra følgende betragtninger:
(1) Gennemførelsesbestemmelserne til forordning (EF) nr. 1251/1999 for så vidt angår udtagne arealer er fastsat i Kommissionens forordning (EF) nr. 2316/1999(3). Det fastsættes bl.a. i artikel 19, stk. 2, at disse arealer skal forblive ude af produktion i en periode, der senest begynder den 15. januar og tidligst slutter den 31. august. Ifølge artikel 19, stk. 3, må de udtagne arealer ikke anvendes til nogen form for landbrugsproduktion eller gøres til genstand for indtægtsgivende udnyttelse.
(2) Visse regioner i Fællesskabet blev i december 1999 ramt af usædvanligt kraftige storme, der førte til store ødelæggelser af skovbrugsarealerne i flere medlemsstater og medførte så store tilførsler af træ, at markedet i denne sektor er bragt i fare. En anvendelse af de som led i ordningen for markafgrøder udtagne arealer kan afhjælpe denne situation og muliggøre midlertidig oplagring af det pågældende træ, indtil det afhentes af forarbejdningsindustrien. Der bør imidlertid træffes foranstaltninger, således at bestemmelsen om, at de pågældende arealer ikke gøres til genstand for indtægtsgivende udnyttelse, overholdes.
(3) Der bør derfor fastsættes undtagelser fra forordning (EF) nr. 2316/1999.
(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
Udtagne arealer kan i produktionsårene 2000/01 og 2001/02 og som undtagelse fra artikel 19, stk. 2 og 3, i forordning (EF) nr. 2316/1999 anvendes til oplagring af træ fældet af orkanerne i december 1999 i de regioner, som medlemsstaterne har erklæret katastroferamte.
Artikel 2
De pågældende medlemsstater træffer de foranstaltninger, der er nødvendige for at sikre, at de udtagne arealer ikke gøres til genstand for indtægtsgivende udnyttelse, og at de anvendes til oplagring.
Artikel 3
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 15. januar 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 10. april 2000.

Labels: 3
1
6